ועדת העבודה, הרווחה והבריאות, כנסת 20, פרוטוקול מספר 881, 2018-11-13 11:25

מירב בן ארי: ועדת העבודה, הרווחה והבריאות.

מירב בן ארי: היום ה-13 בנובמבר 2018, ה' בכסלו תשע"ט.

מירב בן ארי: הנושא – במסגרת ציון יום הסוכרת על סדר היום: ההכנות ליישום רפורמת סימון מוצרי המזון שאמורה להיכנס לתוקף בינואר 2020.

מירב בן ארי: אנחנו קצת באיחור.

מירב בן ארי: אני הגעתי לפה ב-11:00 אבל היה גם דיון חשוב אז אנחנו ננסה לקחת קצת זמן מהוועדה הזו.

מירב בן ארי: אנחנו נתחיל עם נציג משרד הבריאות.

מירב בן ארי: יעל, בסדר?

יעל כהן-פארן: כן, אנחנו רוצים לשמוע את העדכון, אחר כך נתייחס.

מירב בן ארי: מאה אחוז.

מירב בן ארי: אז מי מטעם משרד הבריאות מציג?

חוה אלטמן: אני אבל השאלה למה הכוונה, מה השאלה.

דב חנין: אנחנו רוצים לשמוע על ההתקדמות הגדולה שהייתה והערכות הראשונית ומה קורה.

חוה אלטמן: אני סגנית מנהלת אגף התזונה במשרד הבריאות.

חוה אלטמן: אז כמו שכולם יודעים החוק והתקנות של סימון המזון לסימון האדום יתחיל ב-2020 ואנחנו כנראה נגיע לזה שנצרף גם את הסימון הירוק שהוא מדבר דווקא על עידוד צריכת מזון בריא.

חוה אלטמן: הוא מובנה על קריטריון של מזונות שמבטיחים שהמזון הזה יהיה מזון בריא.

חוה אלטמן: הנושא של סימון תו הלחם יישאר בעינו בינתיים עד שנכניס גם אותו לתוך הסימון הירוק.

חוה אלטמן: מה שאנחנו עושים היום – אנחנו עובדים עם התעשייה, מוודאים שבתעשייה יודעים ומתחילים לחשוב על הסימון, על כל האפשרויות שצריך לעשות, על מה כולל הסימון.

חוה אלטמן: אנחנו מתכננים תכנית גם בערוצי המדיה השונים כדי להבהיר מה הסימון, מה הוא כולל, תכנית קצרה אבל מאוד עניינית שתבהיר לציבור על מה מדובר.

חוה אלטמן: ואנחנו מתכננים גם תכניות אחרות, כוללניות יותר, שיגיעו לאוכלוסיות, בעיקר לאוכלוסיות סיכון בשלב ראשון כדי ללמוד, לעבור איתן על הסימון עצמו.

מירב בן ארי: את רוצה להוסיף משהו?

כרמית ספרא: אני יועצת לתחום הרה פורמולציה למשרד הבריאות.

כרמית ספרא: אני רוצה רק להוסיף שבאמת נעשים עוד מהלכים במקביל כדי לחזק את הסימון כדי שהוא באמת לא יעמוד בפני עצמו כמו לדוגמה הנחיות להזנה בריאה בבתי ספר וממכר של מזון לא מזיק בבתי ספר, מזון לא מסומן.

כרמית ספרא: בנוסף הוגשו המלצות ועדה להגבלת פרסום ושיווק מזון מזיק יחד עם דיונים לגבי הוספת הסימון עצמו גם בפרסום של מזונות לציבור ופרט לילדים.

כרמית ספרא: וכמו שחוה אמרה אנחנו עובדים על סימון ירוק מקביל, סימון וולונטרי לכל קטגוריית מזון, כיוון שהסימון האדום אומר מה לא לצרוך, ואילו הסימון הירוק יאפיין את מרכיבי התזונה הים תיכונית ויעזור לצרכן למלא את העגלה שלו בקלות במזונות שעומדים בהלימה להמלצות העדכניות.

מירב בן ארי: מטרת

מירב בן ארי: כם כשיוצאת רפורמת סימון המוצרים זה שיהיו באותו זמן הסימון האדום והסימון הירוק?

כרמית ספרא: כן.

מירב בן ארי: זאת אומרת, שהצרכן יהיו לו את שני הסימונים מולו.

כרמית ספרא: זאת הכוונה שלנו, כן.

כרמית ספרא: כרגע עדיין עובדים בשלבי סיום של בניית המודל לניהול הסימון החיובי.

כרמית ספרא: ברור שזה מודל מורכב כיוון שמשרד הבריאות שם סימון שלו - -

מירב בן ארי: ממליץ על מוצרים, כן.

כרמית ספרא: כן, זה מודל לא פשוט אבל הכוונה היא לפרסם אותו לקראת ינואר ולאפשר שנה עד להחלתו.

כרמית ספרא: שוב, הוא כמובן וולונטרי והוא יחול רק יחד עם הסימון האדום.

חוה אלטמן: אולי כדאי להגיד גם שהנושא של מכירת מזון לבתי ספר מטופל גם.

חוה אלטמן: הוא עובד על פי הסימון למרות שהוא לא משתמש בסימון ואז בבתי הספר היום אנחנו עובדים יחד עם משרד החינוך על מכירת מזון שהוא מזון בריא.

חוה אלטמן: זאת אומרת, אם אנחנו מדברים על דוכנים ואם מדברים על תחנות למכירת מזון כל האמצעים שנמצאים למוכרי מזון בבית הספר יצטרכו להיות בהלימה להנחיות שיצאו ולתקנות שישנן.

מירב בן ארי: אוקיי, תודה רבה.

מירב בן ארי: חברת הכנסת יעל כהן-פארן.

יעל כהן-פארן: תודה.

יעל כהן-פארן: קיבלו פה דיווח מאוד תמציתי והשאלה שלי קודם כל לגבי הדיווח – האם יש הערכות של משרד הבריאות מול הגורמים המשווקים או היבואנים.

מירב בן ארי: תיכף נדבר איתם על זה.

יעל כהן-פארן: לא, אבל של משרד הבריאות.

יעל כהן-פארן: האם העברנו את התקנות וזהו ואתם תיפגשו ב-1 בינואר 2020 ותראו מה עושים עם מי שלא עומד בתקן או שאתם כבר במהלך השנתיים האלה עובדים אותם בהערכות.

יעל כהן-פארן: זאת השאלה שלי - -

מירב בן ארי: תיכף נשמע גם את הצד השני - -

יעל כהן-פארן: כן, אבל גם ממשרד הבריאות, אני חייבת להגיד שאני מצפה שהוא יהיה בקשר ושיראה שהדברים מתקדמים אצל מי שאמור ליישם את התקנות שאתם העברתם.

יעל כהן-פארן: דבר שני, ב-1 לינואר 2020 מתחיל מערך מאוד גדול במדינת ישראל, איך נערכים ברמת הפיקוח?

יעל כהן-פארן: האם רק הצרכנים הקטנים יהיו המפקחים שיתקשרו להגיד, לא, אנחנו לא רואים סימון והנה זה עבר את התקן וזה לא מסומן, או שיש לכם מערך, שבעיניי אתם צריכים להכין אותו ולפחות לכניסה לתקנות, שנה-שנתיים, כדי לוודא שהדברים נאכפים ומסומנים כמו שצריך.

יעל כהן-פארן: זו הערכות שלמה ואיפה אתם נמצאים בהערכות הזאת, זאת שאלתי אליכם.

יעל כהן-פארן: וכמובן, השאלה של הסימון הירוק שלהבנתי הוא צריך לעבור גם את האישור של הכנסת, נכון?

יעל כהן-פארן: או שהוא לא צריך?

חוה אלטמן: לא מחייב.

יעל כהן-פארן: - - - גם בסימון וולונטרי שלא מחייב אני חושבת שיש מקום, בעיניי, לפיקוח.

יעל כהן-פארן: ואנחנו צריכים לתת את דעתנו גם אם הוא לא מחייב.

יעל כהן-פארן: כי בסוף אנחנו לא רוצים שייווצר מצב שמה שיוגדר בקריטריונים של הסימון הירוק אולי הוא לא יהיה כל כך בריא.

יעל כהן-פארן: ובואו נשים את זה על השולחן – הרי ירקות ופירות לא יסומנו, הם פור גרנטד בריאים, אז כל מה שנכלל בסימון הירוק הוא בהגדרה מזון תעשייתי, מזון ארוז, הוא בריא יותר אבל ברור שהדברים הכי בריאים, המזונות הבסיסיים, הקטניות, הירקות, הפירות, הם לא יסומנו בכלל.

יעל כהן-פארן: ואז בעצם יש לי אפילו בעיה עם הירוק שמסמן מסר לציבור – זה בריא, זה בריא, זה בריא, כשכל המזונות המתועשים מובן שהם פחות בריאים מהמזונות הטבעיים וה-Raw materials, מה שנקרא, חומרי הגלם הטבעיים.

יעל כהן-פארן: אז יש פה הכוונה מסוימת שאני חושבת שאנחנו כן צריכים לתת עליה את הדעת בכנסת.

יעל כהן-פארן: וזה שזה עובר בכלל שום דיון כאן בעיניי זה קצת בעייתי.

יעל כהן-פארן: אבל אני אחזור לדבריי בהתחלה, אני מברכת כמובן על קיום הדיון החשוב הזה ביום ציון הסוכרת שהיא בעיה מאוד מאוד קשה בארץ, בפרט ובמיוחד הולכת ומתחזקת ואנחנו יודעים את הנתונים בקרב אוכלוסיות חלשות שידן אינה משגת לקנות הרבה פעמים מזון בריא ויקר, על זה גם דיברנו בוועדת הכלכלה בשעתיים הקודמות.

יעל כהן-פארן: אז אנחנו צריכים לראות איך הולכים קדימה בהכוונה של מדינת ישראל והציבור בישראל לאכול כמה שיותר מזון בריא ושהוא יהיה בר השגה לכל אחת ואחד.

יעל כהן-פארן: תודה.

מירב בן ארי: תודה רבה.

מירב בן ארי: משרד הכלכלה, בבקשה.

תמר מירסקי: אני מהסוכנות לעסקים קטנים ובינוניים.

תמר מירסקי: אנחנו לומדים את התקנות ואנחנו חושבים כיצד להיערך בתכניות מיוחדות לעסקים שצריכים לעשות שינויים גם בתהליך הייצור, להכניס מהנדסי מזון, וזה דבר שלא קיים בעסקים קטנים ובינוניים, מאפיות קטנות וכו' שצריכות עכשיו ללמוד את התקנות ולשנות את הייצור.

תמר מירסקי: לא רק האריזה, הסימון בסוף זה הדבר הקל, תהליך הייצור הרבה פעמים צריך להשתנות ואנחנו שוקלים כיצד לסייע - -

מירב בן ארי: איך לא מגלגלים את העלויות על האזרח?

מירב בן ארי: הרי כל העסקים הקטנים האלה הם עכשיו צריכים להחליף את כל האריזות.

מירב בן ארי: איך זה לא אנחנו נשלם את המחיר?

תמר מירסקי: אנחנו לא יכולים להתערב בשוק עד כדי כך.

תמר מירסקי: בסוף זה שוק פתוח ויש תחרות.

תמר מירסקי: יש גם יבואנים, יש גם מערך כולל - -

מירב בן ארי: בסדר, אני אשאל אותך שאלה, אני אענה עליה בסוף.

מירב בן ארי: בסדר.

מירב בן ארי: חבר הכנסת דב חנין, רוצה להתייחס?

דב חנין: תודה גברתי.

דב חנין: אני רוצה קודם כל לברך על הדיון, ואני רוצה לומר לכם, נציגי משרדי הממשלה שנמצאים איתנו, שאנחנו לא במקרה מקיימים את הדיון הזה היום.

דב חנין: אנחנו בכנסת העברנו מהלך מאוד גדול ומאוד מורכב ואנחנו ערים לסכנה שככל שנתקרב לרגע הביצוע אנחנו ניתקל בקשיים של המהלך הזה.

דב חנין: אתם בוודאי אלה שתכירו את הקשיים האלה יותר מקרוב מאיתנו.

דב חנין: אבל המגמה שלנו היא לא להיתקע, המגמה שלנו היא לגרום למהלך הזה לצאת לפועל.

דב חנין: וזה צריך להיות המסר הברור גם לכל גורמי המקצוע שעוסקים בתחום הזה וגם לכל הגורמים האחרים שנמצאים.

דב חנין: הרפורמה הזו של הסימון תצא לדרך, כולם צריכים להיערך, כולם צריכים לקחת בחשבון שזה הולך לקרות.

דב חנין: אם יש איזה שהם צרכים שאתם צריכים כמערכת מקצועית בהיערכות שלכם, בפתרונות שאתם צריכים, אם יש דברים שאתם צריכים מאיתנו, מהכנסת, אל תחכו לרגע האחרון.

דב חנין: אם יש דברים שצריך מאיתנו תבואו אלינו עם בקשות ועם דרישות כדי שאנחנו נדע בדיוק איך לעזור ואיך לפתור.

דב חנין: אני גם רוצה להצטרף לדבריה של חברת הכנסת יעל כהן פארן בהיבט הזה שהסימון הוא מאוד מאוד חשוב והוצג בכיוון הנכון אבל הוא לא יכול להיות לבד.

דב חנין: אנחנו צריכים להסתכל על השאלות הכלכליות, על שאלות של איך אנשים צורכים מזון, על שאלות של מחירים של מזון בריא.

דב חנין: אנחנו לא יכולים כרגע לנוח על זרי הדפנה של הרפורמה שכבר העברנו.

דב חנין: אם זה יהיה רק סימון אז הסימון לבד לא יעזור.

דב חנין: אנחנו כולנו למשל יודעים שמול נזקי העישון אנחנו מחייבים סימון במודעות או בפרסומים של סיגריות.

דב חנין: המודעות האלה לא אפקטיביות, האזהרות האלה לא אפקטיביות.

דב חנין: הסימון לבדו לא יכול לעשות את העבודה.

דב חנין: אנחנו צריכים להבין את הסימון כחלק ממהלך כולל.

דב חנין: וכאן הפנייה שלנו אליכם, גורמי הממשלה המעורבים, לחשוב מהם הצעדים המשלימים הבאים שאנחנו צריכים לעשות כדי להתקדם בכיוון הזה, מהם הצעדים בתחום של מדיניות מחירים, מהם הצעדים בתחום של המערכת הציבורית, מערכות ההסעדה במערכת הציבורית, מה הצעדים שאנחנו רוצים לעשות מול גורמי פרסום ושידור, איך אנחנו מעודדים את הצריכה של המזון הבריא ומפחיתים את הצריכה של המזון הלא בריא.

דב חנין: אלה הם דברים שיעמדו על סדר היום שלנו ואנחנו צריכים שאתם תתחילו לעשות את העבודה המקצועית שלהם כבר עכשיו.

דב חנין: תודה.

מירב בן ארי: תודה רבה.

מירב בן ארי: משרד החינוך לא פה נכון?

מירב בן ארי: כי זה - - - אבל את אמרת במילה, התייחסנו לזה גם בדיון בוועדת חינוך אבל חבל שזה לא יוצא מפה.

מירב בן ארי: התאחדות התעשיינים, גליה, בבקשה.

גליה שגיא: אני מנהלת איגוד תעשיות המזון בהתאחדות התעשיינים.

גליה שגיא: אני רוצה לברך קודם כל על הדיון החשוב הזה.

גליה שגיא: אנחנו עוסקים בנושא הזה יום-יום ושעה-שעה ומאוד נוטים לוועדה ששמה על סדר יומה והתפנתה לראות איפה הדברים עומדים ומה נעשה.

גליה שגיא: אז כמו שאמרתי, יצרני המזון עובדים קשה מאוד לאורך השנים האחרונות לשפר את המוצרים ולטייב אותם, בוודאי ובוודאי מאז שעברו תקנות הסימון ועושים כל שביכולתם, באמת עובדים בזה ימים ולילות לשפר את המוצרים ולפתח מוצרים חדשים.

גליה שגיא: יחד עם זאת, כמו שאמרתם פה לפניי, תקנות הסימון מהוות דרמה.

גליה שגיא: ואני לא מדברת פה בכלל על הסימון האדום.

גליה שגיא: הרפורמה הזאת, כמו שאנחנו כולנו יודעים, שינתה את התווית בגב האריזה.

גליה שגיא: להבדיל מהסימון האדום שיהיה בחזית האריזה ויהיה רק למוצרים שבאמת עומדים בקריטריונים, גב האריזה הוא קולוסאלי, הוא לכולם, לא משנה מה יש לך בקדמת האריזה – כל מוצר ומוצר במדינת ישראל הולך להשתנות.

גליה שגיא: בוועדת ההסדרה אחת המסקנות הייתה שלאור הרפורמה ולאור התקנות ולאור הרצון שלנו לרה פורמולציות ולשינוי מוצרים וההבנה שלא לכל המפעלים יש מהנדסי מזון וטכנולוגים מזון בתוכם ואלה שירותים שצריכים לצרוך אותם מבחוץ, וההבנה שחייבים לתמוך במהלך הזה במפעלים הקטנים והבינוניים על מנת שיוכלו להדביק את הפער ולפתח גם הם את המוצרים החדשים על מנת לעמוד במגמת הרה פורמולציה.

גליה שגיא: הוחלט בוועדת ההסדרה להקים ועדה בין משרדית של משרד האוצר, הכלכלה והבריאות על מנת ללוות את המהלך ולהקים קרן למוצרים בריאים במפעלים קטנים ובינוניים.

גליה שגיא: לצערי הרב מאוד חלפה שנה, הוועדה הזאת התכנסה פעם אחת בראשית התקופה, מאז לא הייתה יותר שום התכנסות של הוועדה, אין שיח סביב הנושא.

גליה שגיא: ואני רוצה רק להזכיר לכם שוב את מירוץ הזמנים.

גליה שגיא: אנחנו ב-1 בינואר 2020 עם אריזות חדשות.

גליה שגיא: ואני אומרת, שוב, ללא שום קשר לסימון האדום.

גליה שגיא: בעוד אנחנו רואים בכמה דברים שהמדינה לא נמצאת איתנו בסנכרון של המהלך שאנחנו נדרשים לעמוד בו בזמן.

גליה שגיא: ואני רוצה לציין את הקושי הגדול – המפעלים הקטנים והבינוניים, אנחנו מסיירים במפעלים, זה חלק מיומנו, יש מפעלים שאמרו לי, גליה אנחנו פיטרנו את אנשי הפיתוח כי אנחנו צריכים את המשאבים להחלפת האריזות, שזה בדיוק הפוך ממה שהרפורמה הזאת רצתה לעשות.

גליה שגיא: אנחנו צריכים להבין את הנטל הגדול על המפעלים הקטנים והבינוניים בהחלפת כלל האריזות במדינת ישראל.

גליה שגיא: אנחנו מתחילים את זה היום.

גליה שגיא: לא סתם בראשית הדרך כל הזמן ביקשנו את הדחייה של השנה.

גליה שגיא: היום, היום אנחנו מתחילים בכל שינוי האריזות בשביל להיות מוכנים ל-1 בינואר 2020.

גליה שגיא: במערך שלנו אין שום תמיכה, לא בהחלפת אריזות ולא ברה פורמולציות.

גליה שגיא: יש תקנים שעדיין לא מעודכנים ומהווים למעשה חסמי רה פורמולציה.

גליה שגיא: אנחנו העברנו את הבקשה, אנחנו יודעים שהיא עומדת במכון התקנים, אנחנו יודעים שאלה דברים שייכנסו לתכנית העבודה של 2019, אבל שוב, אין סנכרון מבחינת הזמנים לקצב שבו אנחנו צריכים לעמוד.

מירב בן ארי: אני אגיד לך, כי אני עוד לא תכננתי להוציא את זה, אנחנו נוציא את זה עוד חודש.

מירב בן ארי: אבל בגלל שאת כל כך מוטרדת, ובצדק, את בטח יודעת שאני כיו"ר שדולת כחול לבן מסיירת במפעלים כל הזמן, ולכן גם שאלתי אותה איך אנחנו מונעים התגלגלות של הכסף על הצרכן, איך אנחנו מונעים, זו השאלה הבאה שלי, שעסק לא יפטר עובדים בגלל שהוא צריך להשקיע משאבים.

מירב בן ארי: אז אני אתן לך בשורה שאנחנו נוציא אותה במסודר עוד חודש.

מירב בן ארי: אנחנו בדיוק אתמול סיימנו לסגור מול קויתי ממשרד הכלכלה יחד עם משרד הבריאות ויחד עם האוצר.

מירב בן ארי: אני דיי מקדימה את זמני אבל בעוד חודש זה ייצא בצורה מסודרת – תהיה קרן, עם כסף שגייסתי לעניין, לסייע למפעלים קטנים ובינוניים כדי למנוע את העלויות על הצרכנים וכדי שהעובדים לא ילכו הביתה, זו לא המטרה של אף אחד מחברי הכנסת פה.

מירב בן ארי: הבאנו לזה תקציב, את יכולה ללכת עם זה ובעוד חודש, בעזרת השם, אם לא יהיו שינויים זה ייצא גם מסודר.

מירב בן ארי: אני עושה את זה ביחד עם שלושת המשרדים, עם הבכירים שם: גם עם גרוטו, גם עם אגף תקציבים, גם לזה יש תקציב ואנחנו נעזור למפעלים לעבור את הרפורמה.

מירב בן ארי: זו הודעה חשובה מאוד בעיניי.

מירב בן ארי: איך זה יתנהל, מה בדיוק, זה ברמה של סיוע עם המהנדס מזון שהוא יקבל עליו כסף, על האריזות, על השיווק, כל הקונסטלציה הזאת תהיה - - - משרד הכלכלה בימים אלה ממש קיבל את האישור האחרון, יוצא לדרך, יכין את התכנית בעוד חודש, אני מקווה.

מירב בן ארי: בטח קיוויתי עדכן אותך לפני שהגעת לפה, הוא היה אצלי אתמול, אנחנו הולכים לסייע למפעלים קטנים ובינוניים - - - כדי למנוע את הקריסה של המערכות כי לכך לא התכוון המשורר, בטח לא המחוקק.

מירב בן ארי: תמתיני איתי קצת, את יודעת שאנחנו עובדות ביחד, אנחנו נגיע ונסייע למפעלים לעבור את האירוע הזה כי אנחנו רוצים שיהיה סימון ואנחנו רוצים שהאזרחים ידעו מה בריא ומה לא, אבל אנחנו לא רוצים שעסק קטן ישלח את העובדים הביתה, אין שום מטרה בזה.

מירב בן ארי: אז עוד קצת טיפה אוויר, תחכו, אנחנו שם.

מירב בן ארי: רחל קודם ואחרי זה לשכת המסחר.

רחל עזריה: קודם כל אני שמחה על הדיון וגם זה טוב לראות שהדברים מתקדמים – זה מהלך של הרבה זמן והוא גם מתחבר להרבה מהלכים שאני חושבת שרואים שבכנסת הנוכחית יש דגש מאוד גדול על בריאות ועל הבנה שאחד האתגרים של מערכת הבריאות, מה שעד עכשיו לא הייתה מחשבה כזאת זה בעצם מניעת מחלות והתמודדות כבר עכשיו וחינוך לתזונה בריאה וכו'.

רחל עזריה: לא רק חינוך אלא גם עשייה בפועל.

רחל עזריה: שני דברים שלדעתי צריכים לתת עליהם דגש – עשינו את המהלך המאוד מאוד גדול עם הצהרונים וכל הצהרונים עברו לאוכל בריא ויוצא שגנים בגני ילדים אוכלים אוכל בריא.

רחל עזריה: הבעיה הגדולה שלנו היא בתי הספר, וזה כל הזמן חוזר על עצמו.

רחל עזריה: ניסיונות מקומיים להוציא את מכונות השתייה מבתי הספר שלא צולחים, ההורים שיוצאים למאבק על זה - - - הילדים שלהם - - - זה כבר לא בצהרונים שאין דיבור – ההורים שיוצאים למאבק, הילדים הופכים להיות הילדים הפחות פופולאריים בבית ספר כי למה ההורים שלך הם הנודניקים ולא נותנים לנו לשתות קולה.

רחל עזריה: אז אני חושבת שזה משהו שבאמת הגיע הזמן לתת עליו דגש גדול, אני חושבת שזה חייב להיות האתגר הבא.

רחל עזריה: לא יכול להיות שאנחנו נסמן, ובאמת כשהמטרה שכולם יעברו איזשהו תהליך, אבל בסוף כשהילדים מגיעים לבית ספר ויש את כל הפיתויים וכל האפשרויות אין שום התמודדות עם זה.

רחל עזריה: אז גם בתי ספר יסודיים אבל יותר מזה בתי ספר תיכוניים, ואני חוברת למה שאמר חבר הכנסת דב חנין.

רחל עזריה: אני כן רוצה לומר מילה, יעל, על מה שאת אמרת, על העניין של המזון הלא מתועש - -

יעל כהן-פארן: המזון הירוק.

רחל עזריה: כן - -

יעל כהן-פארן: לא, והירוק שיסומן זה המתועש.

רחל עזריה: לא, אני אומרת, המזון הלא מתועש – בעצם המטרה של החוק הייתה להגדיר במזונות מתועשים מה בריא ומה לא.

רחל עזריה: כי הייתה המון דיסאינפורמציה ומזונות שהיו מאוד מאוד לא בריאים היו שמים עליהם כל מיני אילוסטרציות ירוקות או כל מיני כאלה ואז אנשים חשבו שזה בריא.

רחל עזריה: ובאמת גילינו שהמון דברים אנשים לא יודעים אם זה בריא או לא.

רחל עזריה: מספיק שכתוב שיש הרבה אגוזים או יש בוטנים או כל מיני כאלה ואנשים חושבים שזה בריא.

רחל עזריה: ולכן בעצם הגיע החוק כי ניסינו לעשות סדר בבלגאן ולגרום לאנשים להבין.

רחל עזריה: אם הנחת העבודה שלנו שאנשים לא יודעים שפירות וירקות זה תמיד יהיה בריא יותר מ- -

יעל כהן-פארן: הנחת העבודה שיודעים אבל זה שיש סימון ירוק – א' הוא בכלל לא עובר את הכנסת לגבי מה הקריטריונים שם בסימון הירוק, וזה קצת בעייתי לדעתי, נכון שהוא וולונטרי אבל יש פה איזה טעם לפגם לטעמי.

יעל כהן-פארן: ו-ב' כן יש פה איזושהי המלצה תאכלו את זה.

יעל כהן-פארן: אף אחד לא ממליץ על תאכלו עדשים, על עדשים אין שום סימון - -

רחל עזריה: לא, עדשים זה באמת אירוע קצת מורכב, אבל פירות וירקות זה משהו יותר פשוט.

רחל עזריה: אני אשמח שהנושא שיהיה - - -לשים דגש עליו ואני אשמח גם לשמוע ממשרד הבריאות איך אתם מתכוונים לפתור את העניין הזה של בתי הספר כי לדעתי זה האתגר.

מירב בן ארי: היה דיון, דרך אגב, עכשיו בוועדת החינוך.

רחל עזריה: אני יודעת, זה לא - - -

מירב בן ארי: בגלל זה אני דרך אגב שאלתי אם יש נציג של משרד החינוך אבל הם היו - -

רחל עזריה: לא, אבל זה לא מתקדם לשום מקום.

מירב בן ארי: אוקיי אבל - - - יפה, איגוד לשכות המסחר, בבקשה.

יפה חובב: אני מנהלת אגף המזון באיגוד לשכות המסחר.

יפה חובב: גם אנחנו נערכים ליישום התקנות.

יפה חובב: אמנם אנחנו לא יכולים לעשות רה פורמולציה ולהכתיב ליצרנים בעולם איך לשנות הרכב, אבל אנחנו כן עושים פעולות הכנה לקראת הסימון, ולא בכדי קיבלנו את תקופת הערכות הקבועה בחוק.

יפה חובב: אנחנו ביחד עם הצוות המקצועי של משרד הבריאות ערכנו כנס הערכות ביוני האחרון.

יפה חובב: לפני הכנס, במהלך הכנס ולאחר הכנס עלו שאלות – יש קצת אי ודאות לגבי עניינים מסוימים, אנחנו חייבים שהתקנות יהיו ודאיות, בהירות וברורות על מנת לא לחשוף את היבואנים לתובענות ייצוגיות.

יפה חובב: אז נעשות פעולות גם ליבואנים פה בארץ.

יפה חובב: אנחנו מתכננים בתחילת השנה לבצע יום עיון, בעיקר הסברתי, גם לנציגויות זרות שיושבות פה בארץ על מנת שהם יוכלו להעביר את המסר ליצרנים בעולם.

יפה חובב: אז כן, אנחנו עושים את המיטב ומחכים, גם במשרד הבריאות הבטיחו שכל השאלות והתשובות שעלו במהלך הכנס יעלו באתר משרד הבריאות אז אנחנו מצפים לזה, וגם לקבל תשובות לדברים שאנחנו עדיין ממתינים להבהרות.

מירב בן ארי: אחרי זה תעני על זה גם כי אני רוצה לדעת איך הם נערכים לזה אם אין עדיין תשובות.

כרמית ספרא: אני חושבת שמה שצריך לעשות זה לקבל מכם בצורה מסודרת את כל השאלות כפי שגם אז סוכם.

יפה חובב: קיבלתם, זה מטופל וזה בדרך.

כרמית ספרא: אז - - - אז זה בדרך.

מירב בן ארי: אוקיי, אז - - - יתייחס - - - כל כמה חודשים לבדוק מה קורה.

מירב בן ארי: אני רוצה גם לברך, יש לנו פה הרבה אורחים מחינוך לפסגות, נכון?

מירב בן ארי: יש לי גם שתי - - - הלכו לטייל, הן בכנסת.

מירב בן ארי: אז לברך את עמותת חינוך לפסגות, הגיעה לכאן ביום הילד, כמעט 60 ח"כים לקחו איתם ילדים היום.

מירב בן ארי: אז אפרופו חינוך זה חלק ממערכת החינוך כאן בכנסת.

מירב בן ארי: הסתדרות הרופאים, ד"ר חגי לוין, בבקשה.

חגי לוין: אני מזכיר איגוד רופאי בריאות הציבור, ההסתדרות הרפואית.

חגי לוין: גם אנחנו מברכים על הדיון החשוב.

חגי לוין: אנחנו רוצים להכניס קצת תחושת דחיפות.

חגי לוין: בינתיים, אנחנו, הרופאים והאחיות, רואים את הנזקים היום יומיים של מגפות ההשמנה והסוכרת והתזונה הלקויה שלנו כאן בישראל.

חגי לוין: והדחייה לשנתיים היא, כמובן, מצערת מאוד.

חגי לוין: אנחנו מתחברים למה שפתחה ממלאת מקום יושב ראש הוועדה בנושא של ה- - - הרי יידרש עוד שלב.

חגי לוין: ב-1 בינואר יחליפו את כל האריזות ושנה לאחר מכן שוב יצטרכו להחליף את כל האריזות - -

מירב בן ארי: למה?

חגי לוין: כי בחוק נקבע, בתקנות נקבע שמפעילים בצורה מדורגת - -

מירב בן ארי: נכון, נכון.

חגי לוין: אנחנו חושבים שאין בזה שום היגיון וצריך - -

מירב בן ארי: אבל זה הם כבר - - - חגי אנחנו כבר - - -

חגי לוין: מאה אחוז.

חגי לוין: אבל בנושא שבכל זאת אנחנו כאן ויכולים קצת לחשוב קדימה צריך לזכור גם את מה שחברת הכנסת כהן-פארן אמרה על הנושא של בעיות אחרות שקשורות במזון שלא עסקנו בהן בסימון התזונתי.

חגי לוין: הצפיפות הקלורית, הנושא של תחליפי סוכר למיניהם.

חגי לוין: וזה הזמן כן לבוא למשרד הבריאות לחשוב על הדברים האלה ועל הצעדים הבאים כי הרה פורמו לציות יכללו כל מיני חומרים אחרים שגם הם רעילים ואנחנו גם אותם לא רוצים במזון שלנו.

חגי לוין: וצריך לחשוב גם עליהם.

חגי לוין: אנחנו מאוד בעד המפעלים הקטנים והבינוניים, יש פה קצת איומי סרק לטעמנו של התאחדות התעשיינים כשחברות הטבק - -

מירב בן ארי: מה זה משנה לך?

מירב בן ארי: בסוף אנחנו רוצים שהצרכן לא ישלם את המחיר.

חגי לוין: חד וחלק.

גליה שגיא: אני גם לא איימתי שום איום.

גליה שגיא: זה היה - - - זו הייתה קריאה למצוקה.

חגי לוין: קריאה למצוקה שלא יעמדו בתאריך - -

מירב בן ארי: עזוב - -

גליה שגיא: שלא יישמע מדבריי, סליחה, לא אמרתי את זה.

גליה שגיא: כולם יעמדו בתאריך אבל ישלמו מחיר - - -

מירב בן ארי: היא לא אמרה את זה, היא אמרה שהם עובדים ושכן יש מצוקה של מפעלים, ברור שיש מצוקה, אתה הולך עכשיו לשנות את כל המוצרים במדינת ישראל.

מירב בן ארי: אם אני יש לי עסק קטן או בינוני כן זה משמעותי – מי ישלם ליצרן שהולך לעשות את כל הרפורמה הזאת.

חגי לוין: יש זמן רב והם יכולים - -

מירב בן ארי: מה זה קשור, אבל הוא עדיין יצטרך כסף שאין לו במחזור.

חגי לוין: אריזה תהיה בכל מקרה - -

מירב בן ארי: אל תתבלבל, אנחנו כולם פה רוצים את הרפורמה הזאת, אבל לא בצורה של לדרוס לא מפעלים ובטח לא את הצרכנים שישלמו יותר כי עכשיו יש סימון.

מירב בן ארי: ודרך אגב היא גם לא אמרה מילה לא על זה שהם לא יעמדו, היא רק באה ונתנה דוגמה למפעל שאומר, אוקיי, יש לי מחזור של 20 מיליון שקל, אני עכשיו צריך להפוך את כל המוצרים שלי, לעשות פס ייצור חדש ושיווק זה עולה כסף.

חגי לוין: בינתיים במקביל יש לתעשייה כסף רב להוציא על פרסום.

חגי לוין: לאור המלצות הוועדה, שהתעכבו זמן רב, של משרד הבריאות בנוגע לאיסור פרסום ונקבע שאי אפשר להסתפק ברגולציה עצמית אלא צריך חקיקה.

חגי לוין: אנחנו מבקשים מהוועדה לא לחכות עם הדבר הזה, לגלות דחיפות ולכנס דיון דחוף בעניין הזה ולהתחיל לקדם את נושא איסור הפרסום כי בינתיים התעשייה מפעילה מאמצים רבים להכניס קהל נוסף של ילדים להתמכרות למזון מזיק.

מירב בן ארי: תודה רבה.

מירב בן ארי: דורית אדלר, בבקשה.

דורית אדלר: אני מייצגת פה גם את המועצה הלאומית לביטחון תזונתי וגם את הפורום הישראלי לתזונה בת קיימא.

דורית אדלר: קודם כל אני מברכת על הדיון הזה.

דורית אדלר: אני רוצה להתריע על דאגה מאוד גדולה.

דורית אדלר: חגי קצת התייחס לזה.

דורית אדלר: הסימון התזונתי לא מתייחס לכמה קלוריות יש במנה והדבר הזה יכול להפוך לחרב פיפיות.

דורית אדלר: ואני קוראת לדיון מיועד לעניין הזה.

דורית אדלר: כי למעשה הסימון התזונתי הוא גם תעודת הכשר לזה שהתעשייה יכולה לפרסם כל מה שהוא לא מזה.

דורית אדלר: כל מה שלא נושא את התו האדום.

דורית אדלר: עכשיו לתעשייה אין בעיה – להוריד קצת מלח, קצת שומן רווי וקצת סוכר ועדיין שיהיו 500 קלוריות ב-100 גרם.

יפעת שאשא ביטון: .

יפעת שאשא ביטון: יש היום אריזה, אני לא אגיד איזה, של דגני בוקר וכתוב על זה פחות 45% סוכר.

יפעת שאשא ביטון: והבאתי את זה הביתה והבת שלי - - - היא אמרה לי, אימא, נראה לי שהבאת משהו שאת לא רגילה להביא, היא זיהתה שזה לא הרגיל ואז אמרתי לה, כן זה אריזות חדשות כי עכשיו הולכים על מזון בריא.

יפעת שאשא ביטון: אז היא אומרת, תגידי, הם לא חושבים לתת לנו להחליט מתי אנחנו רוצים מתוק, מתי אנחנו לא רוצים מתוק, שיחנכו אותנו לצרוך את זה בצורה נכונה.

יפעת שאשא ביטון: ואני לא הייתי באף דיון כאן אבל אני כל הזמן ברקע אומרת, חברים, אם אנחנו לא נעשה את תהליך החינוך הנכון ונלמד בסופו של דבר את האזרחים לצרוך את הדברים – אתם יודעים, מותר גם מתוק, מותר גם עוגה, אני הרשיתי לעצמי להתפרץ ככה בגלל שראיתי את העוגות.

יפעת שאשא ביטון: מותר הכל מהכל אם אנחנו עושים את זה באיזונים הנכונים.

יפעת שאשא ביטון: ובעיניי חינוך הוא המפתח לכל המהפכה שרוצים לעשות כאן סביב השולחן.

יפעת שאשא ביטון: עצה קטנה שלי.

מירב בן ארי: תודה, אני גם חייבת לפרגן כי יפעת בוועדה שלה על זכויות הילד מעבירה את כל הסיפור של הפרסום ושיווק, שגם בו עסקת, על אותו מהלך של שיווק נכון ולא אגרסיבי בקרב בני נוער ויש פה היום גם הרבה חבר'ה צעירים שהרבה פעמים החשיפה שלהם נעשית מראש בפרסום אגרסיבי ושגוי שמאפשר להם לצרוך, מה שנקרא, מזון לא בריא.

מירב בן ארי: אבל רק שנייה רגע לפני, אני חייבת לתת לדורית לסיים את הדברים שלה כי אני רואה שיש לי פה עוד כל מיני הפתעות ואני לא בנאדם שרגיל להיות מופתע.

מירב בן ארי: דורית את רוצה לסיים?

דורית אדלר: קודם כל מזל טוב ואני מברכת אותך, מברכת את הדיון וכו'.

דורית אדלר: אני רוצה בכל זאת, ברשותכם, 60 שניות.

דורית אדלר: אנחנו פה היום ביום הסוכרת.

דורית אדלר: יום הסוכרת לא סתם בא בסימון תזונות ובמחירי מזונות כי הם המנועים העיקריים לסוכרת, לתחלואה ולתמותה היום במדינת ישראל.

דורית אדלר: זה דבר ראשון.

דורית אדלר: דבר שני, חינוך, אמרה פה הגברת הנכבדה נכון, הסימון התזונתי זה חינוך.

דורית אדלר: זה חלק ממרכיבי החינוך, אנחנו לא אומרים אסור.

דורית אדלר: דבר שלישי, אתה לא היית ובכל זאת אני רוצה לחדד את הנקודה הזאת – אחת הסיבות למגיפות הסוכרת זו מגיפת ההשמנה.

דורית אדלר: הסימון התזונתי האדום - -

אלי אלאלוף: למה את פונה אליי אני - -

דורית אדלר: כי אתה יושב ראש הוועדה.

מירב בן ארי: הוא בא לחזק.

דורית אדלר: אני חוזרת ואומרת – אני מזמינה את הוועדה הזאת לדון בנושא של הכללה של כמות הקלוריות למזון מאחר והיא לא חלק מהסימון האדום וברגע שהיא נעדרת אני מתריעה פה, ואני חושבת שד"ר חגי לוין מצטרף אליי, אנחנו צפויים לראות אולי אפילו הגדלה של צריכת מזון משמין כתוצאה מהסימון הזה.

דורית אדלר: לכן אנחנו, הפורום הישראלי לתזונה בית קיימא, איגוד רופאי בריאות הציבור שאני גם חלק ממנו, קוראים לדיון ספציפי על הנושא הכללת המרכיב הקלורי.

דורית אדלר: יש לנו מספיק זמן להתארגן לזה.

מירב בן ארי: תודה רבה.

אלי אלאלוף: למה משרד הבריאות לא עסק בזה?

דורית אדלר: ניסו להעביר בכל מקרה את הדבר וזה יכול להפוך לחרב פיפיות.

דורית אדלר: אנחנו פה ביום הסוכרת, זה נושא קריטי למהלך הזה.

נעה בן שבת: איך זה יגרום דווקא לצריכת מזון משמין?

נעה בן שבת: הרי יהיה פירוט של הסוכרים על גב האריזה, יהיה פירוט של ה- -

דורית אדלר: את יכולה עם מעט סוכר והרבה שומן, בלי שומן רווי, להגיע ל-500 קלוריות למנה והתעשייה תוכל לייצר את זה ולפרסם את זה.

דורית אדלר: פשוט מאוד.

דורית אדלר: ותסמכי שהם יעשו את זה.

מירב בן ארי: אוקיי.

מירב בן ארי: נתי רצית להתייחס לעניין?

נתי ביאליסטוק כהן: אני מנכ"ל המרכז לעיוור בישראל.

נתי ביאליסטוק כהן: אלה שמכירים אותי בטח שואלים מה לי ולזה.

נתי ביאליסטוק כהן: אז שני דברים - -

אלי אלאלוף: מה אתה עושה פה היום, אתה אמור לגייס כסף.

נתי ביאליסטוק כהן: אתה רואה?

נתי ביאליסטוק כהן: אבל זה היה לי מספיק חשוב כי קודם כל, רק כדי לסבר את האוזן אחת מהתוצאות הנפוצות של סוכרת זה גם אובדן הראייה.

נתי ביאליסטוק כהן: אז קודם כל יש לי קשר הדוק עם הנושא דרך זה.

נתי ביאליסטוק כהן: אבל מה שאני רציתי להסב את תשומת לבכם זה לעובדה שרפורמה שלמה, שכנראה אתם חושבים שהיא מאוד מאוד חשובה, פשוט לא לקחה בחשבון ציבור גדול של אנשים שלא רואים.

נתי ביאליסטוק כהן: הסימון מוצרים זה נהדר – איפה מישהו חשב בדרך, ותיכף אני אגיד מה אני ניסיתי לעשות בעניין הזה, על האופן שניתן לסמן מוצרים כדי שגם אנשים עם עיוורון או לקויות ראייה ידעו לצרוך בחוכמה את מה שאתם רוצים להנחיל להם?

נתי ביאליסטוק כהן: בשום מקום אין התייחסות לדבר הזה.

נתי ביאליסטוק כהן: ואני אומר שוב, זה משהו שבאתי לכאן כי זה חשוב לי להכניס לד.נ.א של כל מי שעוסק בכל דבר סביב השולחן הזה את החשיבה הזאת.

נתי ביאליסטוק כהן: אני אמנם פניתי למנכ"ל משרד הבריאות כשהנושא הזה התחיל ואכן קיבלתי ביקור מגברת מאוד נחמדה ורצינית שישבה איתי למעלה משעה והסברתי לה את כל הדרכים שלדעתי ניתן לעשות את הסימון הזה גם נגיש לאנשים עם עיוורון.

נתי ביאליסטוק כהן: אבל בזה זה נגמר.

נתי ביאליסטוק כהן: אפילו כשהזמינו את הציבור לשולחנות עגולים בדיון בעניין הזה, אחר כבוד נרשמתי וקיבלתי תוך יומיים הודעה שהם נורא מצטערים אבל יש יותר מדיי נרשמים אז אולי בפעם הבאה.

נתי ביאליסטוק כהן: אבל בסופו של דבר אותי מעניינת התוצאה - -

אלי אלאלוף: אין חוק שמחייב פרסום?

אלי אלאלוף: כל פרסום כולל התחשבות באוכלוסייה - -

נתי ביאליסטוק כהן: לא.

נתי ביאליסטוק כהן: בטח לא זה ובטח לא כשיש תקנות - -

חוה אלטמן: משרדי הממשלה היום אמורים לפחות את האתרים שלהם לעשות נגישים.

נתי ביאליסטוק כהן: כן, את האתרים כן, אבל אריזות על מוצרים, הסימון – לא כתוב בשום מקום שצריך.

נתי ביאליסטוק כהן: והיה מקום לחשוב על זה כשכותבים תקנות ספציפיות לדבר הזה.

נתי ביאליסטוק כהן: ואני אומר שוב, זה לא שלא פניתי למשרד הבריאות, זה לא שלא דיברתי עם משרד הבריאות.

נתי ביאליסטוק כהן: זה פשוט לא נראה מספיק חשוב שאוכלוסייה שלמה של אנשים תוכל להיות חלק מהחברה, לטוב ולרע.

אלי אלאלוף: נתי, תעביר לנו את ההתקדמות.

מירב בן ארי: טוב, אז רק איתי, בבקשה.

איתי גוטלר: אני מעמותת מהיום, אני מייצג פה את פרופ' איתמר רז, אנחנו מארגנים כבר ארבע שנים את היום בכנסת שבמסגרתו מתקיים הדיון הזה והשנה זה יום שיא, חמש ועדות שונות מתכנסות בנושאי ליבה בתחום אורח חיים בריא.

איתי גוטלר: שתי נקודות: אחת, מתנהל דו שיח גם מהצד שלנו מול היבואנים והתעשיינים כדי לנסות ולקדם צעדים פרו אקטיביים ליישום הרפורמה.

איתי גוטלר: ודבר שני, משהו שכואב לנו ספציפית בנושא של הסימון הוא הנושא של הסימון הוויזואלי של כפיות הסוכר שלא נכנס וזה חבל לנו, ואם יש אפשרות להכניס את זה נכון.

איתי גוטלר: ונקודה אחרונה – בהתייחסות למה שחברת הכנסת עזריה אמרה, אז כמו שיש חוק לפיקוח על איכות המזון בצהרונים יש חוק לפיקוח על איכות המזון במוסדות חינוך, גם בתי ספר וגם בגנים וגם בתיכונים של המדינה.

איתי גוטלר: ובשעה טובה לאחר דיון בוועדת החינוך לפני כחודשיים אושרו התקנות וזה הולך להיכנס וזה מתייחס גם למזון בקפיטריות וגם למכונות השתייה שהיא דיברה, כולל סנקציות.

איתי גוטלר: וצריך לציין את זה בחיוב.

מירב בן ארי: נכון.

מירב בן ארי: אני אסכם את הדיון כי צריך להיכנס כבר דיון אחר.

מירב בן ארי: קודם כל הדיון הזה חשוב, ולדעתי, גם היושב ראש פה אז זו הזדמנות, אנחנו נצטרך לקיים עוד דיון נוסף בעניין כדי לבצע איזשהו מעקב על הרפורמה.

מירב בן ארי: כי בסוף אמנם לא נשאר עוד הרבה זמן אבל צריך להתחיל להבין איך גם התעשייה הנערכת וגם אני ציינתי בראשי תיבות את התכנית שאנחנו הולכים להוביל, אני לא נכנסת אליה לפרטים עכשיו.

מירב בן ארי: מקווה מאוד שבדיון נוסף שנעשה כאן בעוד חודשיים-שלושה תהיה גם את התכנית ונוכל לראות איך היא באמת משפיעה על אותו יצרן או אותו תעשיין שבעצם אנחנו לא רוצים לגלגל את העלויות על האזרח וכמובן אנחנו לא רוצים שהעסק יקרוס מזה.

מירב בן ארי: כן חשוב לומר שאנחנו מברכים על הרפורמה הזאת.

מירב בן ארי: דורית דיברה כאן על עניין של חינוך.

מירב בן ארי: יש עוד צעדים, כמובן, לעשות במקביל במערכת החינוך, אני גם בוועדת החינוך אז אני רואה את הצעדים שאנחנו עושים שם, אבל זה עדיין לא מספיק.

מירב בן ארי: בסוף, כדי שאותו אזרח או ילד יצרוך את המוצר הוא חייב לדעת לפני למה המוצר לא טוב לו לפני שהוא מתלבט על המדבקה האדומה או ירוקה.

מירב בן ארי: היום הזה הוא יום חשוב מאוד בכנסת.

מירב בן ארי: איתי דיבר על חמשה דיונים, אבל בכלל מציינים את זה גם במליאה, זה יום הסוכרת.

מירב בן ארי: חלק מהעניין של תזונה נכונה וראויה זה באמת, לצערי, כשאין אותה זה מביא למחלות ביניהן מחלות הסוכרת.

מירב בן ארי: אנחנו נפנה למשרד הבריאות, כמו שגם היו"ר הנמצא כאן אמר, לגבי העניין של העיוורים, הנגשה בכלל, איך אפשר כן לבוא לקראתם ולחשוב איך אפשר לפתור את הסיטואציה הזאת שבה אדם מגיע לסופר ובגלל המוגבלות שלו הוא לא יכול לרכוש את המוצרים או אפילו לדעת את ההבדלים בין המוצרים.

מירב בן ארי: אז נתי, אנחנו נבדוק את העניין גם.

מירב בן ארי: אני מאוד מאוד מקווה, משרד הבריאות זה בעיקר לכם, לעשות את המקסימום, הייתה הנגשה של האתר שדיברו כאן לשכת המסחר, עד לאפשרויות שהרפורמה הזאת תצא לדרך, אמנם היא יוצאת בשני שלבים אבל שהיא תצא בצורה נכונה וראויה וזה ייעשה רק בשיתוף פעולה של המשרדים הרלוונטיים שזה גם כלכלה וגם משרד הבריאות.

מירב בן ארי: אני רוצה לסגור את הישיבה אז אני מודה לכולכם על כך שהגעתם והישיבה נעולה.

מירב בן ארי: תודה.